અમદાવાદથી ૨૪ કિલોમીટરના અંતરે આવેલા લવાડ ગામે ૨૧,૮૫૩ ચોરસ મીટર વિસ્તારમાં રેડ માઇકા નામે એક રાસાયણિક ફેક્ટરી બનવા જઈ રહી છે. આ ફેક્ટરી પ્રદૂષણના માપદંડમાં ‘એ’ કક્ષાના એટલે કે સૌથી વધુ પ્રદૂષણ ફેલાવતા ઉદ્યોગમાં આવે છે. સનમાઇકા બનાવતી આ ફેક્ટરીમાં સનમાઇકા બનાવવા માટેનાં જરૂરી રસાયણો ફિનોલ ફોર્માલ્ડીહાઇડ રેઝિન, મેલેમાઇન ફોર્માલ્ડીહાઇડ રેઝિન અને યુરિયા ફોર્માલ્ડીહાઇડ રેઝિનનું ઉત્પાદન પણ કરવાની છે. આવા રાસાયણિક ઉદ્યોગમાં નોટિફિકેશનની જોગવાઈઓ મુજબ આ ફેક્ટરી ચાલુ કરવા માટે એન્વાયર્નમેન્ટ ઇમ્પેક્ટ એસેસમેન્ટ રિપોર્ટ સાથે વન અને પર્યાવરણ મંત્રાલય કે રાજ્ય પ્રદૂષણ નિયંત્રણ બોર્ડ પાસેથી પર્યાવરણીય બાબતોની મંજૂરી મેળવવી જરૂરી છે. આ મંજૂરી માળખાકીય સુવિધાઓ ઊભી કરતાં પહેલાં લઈ લેવી જરૂરી છે. એન્વાયર્નમેન્ટ ક્લીયરન્સ પહેલાં લોકસુનાવણી સહિતની ઘણી પ્રક્રિયા કરવી પડે. જ્યારે અહીં સરકારી બાબુઓ સાથે સેટિંગ થઈ ગયું હોય એમ હજુ તો લોકસુનાવણી પણ નહોતી થઈ તે પહેલાં ફેક્ટરીનું મોટાભાગનું બાંધકામ થઈ ગયું હતું.